Vermoorde egpaar se dogter dekades later gevindHolly Clouse (Foto verskaf deur die prokureur-generaal van Texas se kantoor.) ’n Amerikaanse ouerpaar wat meer as 40 jaar gelede in Texas vermoor is, se dogter kon eindelik opgespoor word. Die destydse babadogtertjie – wat oor die jare bloot as baba Holly bekend gestaan het – is nou ’n 42-jarige volwasse vrou. Baba Holly was in 1981 nêrens te vinde nadat haar ouers, Tina en Harold Clouse, se liggame in ’n beboste gebied in Houston aangetref is nie. Die egpaar is verlede jaar eers positief as die Clouses uitgeken met behulp van genetiese genealogiese tegnieke. Daar word vermoed dat ’n geheimsinnige godsdienskultus moontlik verantwoordelik kon wees vir die egpaar se destydse moord. Holly Clouse het vandeesweek vir die eerste keer van haar identiteit verneem toe die polisie haar Dinsdag by haar werkplek besoek het. Sy het intussen haar uitgebreide biologiese familie vir die eerste keer ontmoet. Dié ontmoeting het virtueel plaasgevind, sê die eerste assistent-prokureur-generaal Brent Webster. “Hulle hoop om haar binnekort persoonlik te ontmoet.” Holly se biologiese familielede sê hulle het in 1980 laas van Tina, Harold óf Holly gehoor toe hulle vanaf Florida na Texas verhuis het. Twee vroue het baba Holly destyds by ’n kerk in Arizona agtergelaat en ’n ander gesin het haar toe grootgemaak. Dié gesin word geensins van vuilspel verdink nie. “Dit is so ’n seëning om te weet dat sy ongedeerd is en ’n goeie lewe gehad het,” sê Cheryl Clouse, Holly se tante, in ’n verklaring van die Texas-prokureur-generaal se kantoor. Die polisie is nou op soek na twee vroue wat “hulself destyds as lede van ’n nomadiese godsdiensgroep geïdentifiseer” en Holly destyds na die kerk gebring het. “Hulle het wit klere gedra en was kaalvoet,” sê Webster. Hy vertel dat die Clouses se familie aan die einde van 1980 of vroeg in 1981 ’n telefoonoproep ontvang het van ’n vrou wat haarself as “Suster Susan” voorgestel het. Suster Susan het beweer dat die Clouses by haar groep aangesluit het en alle bande met hul familie wou verbreek en hul besittings prysgee. Die vrou het aangebied om die egpaar se motor terug te stuur na hul familie in Florida in ruil vir geld. Familielede het destyds die polisie ingelig. Twee of drie vroue is gevolglik in hegtenis geneem, nadat hulle met die egpaar se motor by die familie opgedaag het. Die vroue is egter nooit aangekla nie, sê Webster. Die polisie doen nou ’n beroep op lede van die publiek om enige inligting wat moontlik kan help met die ondersoek na die destydse moord aan te meld. BBC berig Holly woon tans in Oklahoma en het vyf kinders.